Nõukogu otsus,

4. detsember 2000,

otsuse 2000/24/EÜ muutmise kohta EÜ ja Türgi vahelise tolliliidu tugevdamise ja intensiivistamise toetamiseks ettenähtud Euroopa Investeerimispanga sihtprogrammi vastuvõtmiseks

(2000/788/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 308,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades järgmist:

(1) Nõukogu võttis 23. detsembril 1963. aastal vastu otsuse 64/732/EMÜ Türgi ja EMÜ vahelise assotsieerimislepingu sõlmimise kohta. [2] Assotsieerimislepingule lisati 1. jaanuarist 1973 kehtima hakanud lisaprotokoll, [3] milles määratletakse tolliliidu järkjärgulise moodustamise tingimused, kord ja tähtajad 22 aasta pikkuseks ajaks.

(2) Euroopa Ülemkogu 12. ja 13. detsembri 1997. aasta Luxembourgi istungjärgul kutsuti üles koostama Türgi ühinemise ettevalmistamiseks strateegia, mis võimaldaks Türgit Euroopa Liidule lähendada kõigis valdkondades. Komisjon esitas 4. märtsil 1998 nõukogule teatise "Euroopa strateegia Türgi jaoks". Teatises esitati tööprogramm, millega tugevdatakse ja arendatakse tolliliidu sisu ning tihendatakse koostööd muudel aladel, mis on tähtsad EL ja Türgi vaheliste suhete edasise arengu jaoks.

(3) Euroopa Ülemkogu 15. ja 16. juuni 1998. aasta Cardiffi istungjärgul toetati Euroopa strateegiat Türgi jaoks Türgi suhtes kui lähtekohta, mis võimaldab Euroopa Liidu ja Türgi vahelisi suhteid edendada usaldusväärsel ja arenemisvõimelisel viisil. Meenutades Euroopa strateegia rahalise toetamise vajadust, juhtis Euroopa Ülemkogu tähelepanu komisjoni kavatsusele arutada strateegia rakendamise toetamise viise ja vahendeid ning esitada asjakohased ettepanekud.

(4) Euroopa Ülemkogu 10. ja 11. detsembri 1999. aasta Helsingi istungjärgul otsustati võtta Türgi Euroopa Liidu kandidaatriigiks eesmärgiga, et Türgi ühineks Euroopa Liiduga samadel tingimustel kui muud kandidaatriigid.

(5) Kooskõlas Euroopa strateegiaga Türgi jaoks ja arvestades Türgi kui kandidaatriigi uudset staatust pärast Euroopa Ülemkogu Helsingi istungjärku tuleks käesoleva otsusega vastu võtta Euroopa Investeerimispanga sihtprogramm Euroopa Liidu ja Türgi vahelise tolliliidu tugevdamiseks ja intensiivistamiseks. See programm peaks edendama arengut valdkondades, millele tuleb veel tähelepanu juhtida teatavate, Euroopa Liidule tolliliidu suhtes tähtsate õigusaktide rakendamiseks ja tõhusaks kohaldamiseks nii, nagu on määratletud komisjoni korralistes aruannetes Türgi edusammude kohta ühinemise suhtes asjakohastes Türgit käsitleva Euroopa strateegia valdkondades.

(6) Et on oodata, et Türgi vastab Euroopa Investeerimispanga ühinemiseelsete rahalise toetuse saamise nõuetele, täidab käesolev otsus täielikult Euroopa Liidu kohustuse Euroopa Investeerimispanga spetsiaalse laenu andmise kohta Türgile tolliliidu raames.

(7) Euroopa Investeerimispanga poolt käesoleva otsuse põhjal võetavad meetmed on kooskõlas Euroopa Investeerimispanga muude Türgit puudutavate programmidega ja need peaksid toetama investeeringuid, mis parandavad Türgi tööstuse ja eelkõige väikeste ja keskmiste ettevõtete konkurentsivõimet, investeeringuid infrastruktuuri, st transporti, energeetikasse ja sidesse, parendades Euroopa Liidu ja Türgi vahelisi infrastruktuuriühendusi, Euroopa Liidu ettevõtete poolt Türgis teostatavaid, otsest rahastamist toetavaid investeeringuid ning investeeringuid tolliliidu toimimist võimaldavatesse tehnilistesse seadmetesse, kui Euroopa Investeerimispanga laen on selleks otstarbekohane vahend.

(8) Otsusega 2000/24/EÜ [4] antakse Euroopa Investeerimispangale ühenduse garantii väljaspool ühendust (Kesk- ja Ida-Euroopas, Vahemeremaades, Ladina-Ameerikas ja Aasias ning Lõuna-Aafrika Vabariigis) teostatavatele projektidele antavatest laenudest tekkida võiva kahju korvamiseks.

(9) Kõnealuses otsuses toetutakse määruse (EÜ, Euratom) nr 2728/94 [5] alusel loodud välistegevuse toetamise garantiifondile.

(10) Ühenduse garantiid, mis hõlmab otsuses 2000/24/EÜ määratletud Euroopa Investeerimispanga välislaenu andmise üldist volitust, tuleks laiendada nii, et see hõlmaks ka Euroopa Investeerimispanga sihtprogrammi, mis toetab Euroopa ühenduse ja Türgi vahelise tolliliidu tugevdamist ja intensiivistamist. Kõnealust otsust tuleks seetõttu vastavalt muuta.

(11) Käesoleva otsuse sätted seonduvad demokraatlike põhimõtete, õigusriigi printsiipide, inimõiguste ja põhivabaduste, samuti rahvusvahelise õiguse austamisega, millel põhineb Euroopa Ühenduse ja selle liikmesriikide poliitika. Ühendus loeb väga tähtsaks, et Türgi parandab ja edendab oma demokraatlikke tavasid ja põhiliste inimõiguste austamist ning kaasab kodanikuühiskonda tihedamini kõnealusesse protsessi.

(12) Asutamislepingus ei nähta käesoleva otsuse vastuvõtmiseks ette muid volitusi peale artiklis 308 sätestatud volituste,

ON VASTU VÕTNUD JÄRGMISE OTSUSE:

Artikkel 1

Otsuse 2000/24/EÜ artikli 1 esimese lõike teise lõigu teine lause muudetakse järgmiseks:

a) sissejuhatavas osas asendatakse tekst "18660 miljonit eurot" tekstiga "19110 miljonit eurot";

b) pärast neljandat taanet lisatakse järgmine taane:

"— sihttoetus Euroopa Liidu ja Türgi vahelise tolliliidu tugevdamiseks ja intensiivistamiseks:

450 mln EUR,".

Artikkel 2

Käesolev otsus jõustub selle avaldamise päeval Euroopa Ühenduste Teatajas.

Brüssel, 4. detsember 2000

Nõukogu nimel

eesistuja

H. Védrine

[1] Arvamus on esitatud 15. novembril 2000. aastal (Euroopa Ühenduste Teatajas seni avaldamata).

[2] EÜT 217, 29.12.1964, lk 3685/64.

[3] EÜT L 293, 29.12.1972, lk 4.

[4] EÜT L 9, 13.1.2000, lk 24. Otsust on muudetud otsusega 2000/688/EÜ (EÜT L 285, 7.11.2000, lk 20).

[5] EÜT L 293, 12.11.1994, lk 1. Määrust on muudetud määrusega (EÜ, Euratom) nr 1149/1999 (EÜT L 139, 2.6.1999, lk 1).

--------------------------------------------------